Lapset joutuivat pyytämään lupaa vessassa käymiseen, eivät saaneet peseytyä kotona ja joutuivat pesemään pyykkinsä yöllä, kun muu perhe nukkui.

Isä tuomittiin Vantaan käräjäoikeudessa vuoden ehdolliseen vankeuteen ja 60 tunnin yhdyskuntapalveluun. KARI PEKONEN

Isä on tuomittu kahden lapsensa pahoinpitelystä, heitteillepanosta ja vapaudenriistosta Vantaan käräjäoikeudessa. Lapset olivat tekojen aikaan 9 – 14-vuotiaita, ja teot kestivät liki kolmen vuoden ajan.

Isä oli muun muassa retuuttanut lapsiaan ja lyönyt heitä useita kertoja avokämmenellä ja nyrkillä päähän, selkään ja vatsaan.

Molemmille lapsille oli aiheutunut pahoinpitelystä mustelmia ja kipua.

Isä oli myös jättänyt tyttärensä ja poikansa useita kertoja yöllä kodin ulkopuolelle ja sulkenut oven perässään. Lapset on käräjäoikeuden päätöksen mukaan olleet ulkona olosuhteisiin nähden vähissä vaatteissa.

Isä oli myös sulkenut tyttärensä useita kertoja kylmäkellariin monen tunnin ajaksi.

Eristettiin muun perheen elämästä

Oikeusistuimen mukaan lasten elämä on ollut hyvin rajoitettua. He söivät eri aikaan kuin muu perhe, johon kuului lasten ja lasten isän lisäksi isän uusi avopuoliso ja tämän kolme lasta. Pahoinpideltyjen lasten äiti oli kuollut.

Lapset muun muassa määrättiin syömään eri aikaan kuin muu perhe söi. Usein he joutuivat syömään homehtunutta tai pilaantunutta ruokaa. Heitä myös pakkosyötettiin, minkä takia molemmat lihoivat huomattavasti.

Lasten vaatteita pidettiin eristyksissä muun perheen tavaroista, ja he kulkivat taloon omasta sisäänkäynnistä.

Lapset eivät saaneet käydä kotona suihkussa, vaan he joutuivat peseytymään uimahallissa. Lapset määrättiin myös itse pesemään pyykkinsä yöllä. Tätä toimenpidettä varten heillä oli herätyskello soimassa yöllä. Lasten kertomusten mukaan heidän tuli pestä pyykkinsä ajoissa, koska jos he myöhästyivät sovitusta ajasta, he joutuivat pesemään pyykit ulkona.

Lasten täytyi myös pyytää lupa vessassa käymiseen.

Sukulaisiin ei saanut pitää lasten mukaan lainkaan yhteyttä ja mikäli lapset saivat jostain rahaa, se otettiin heiltä pois.

Lasten tarinat yhdenmukaisia

Isä on kieltänyt syyllistyneensä pahoinpitelyihin. Hän on myöntänyt ainoastaan retuuttaneensa kerran tytärtään siten, että tämä oli lyönyt päänsä. Isä on kieltänyt myös, että olisi pitänyt lapsia ulkona pitkiä aikoja. Isä kertoi joskus pyytänyt tytärtään menemään ulos sen vuoksi, että tytär oli käyttäytynyt huonosti.

Käräjäoikeuden tuomion mukaan lasten yksityiskohtaiset ja yhtenäiset kertomukset kertovat heihin kohdistuneesta väkivallasta. Isän väite siitä, että tytär olisi manipuloinut veljeään valehtelemaan, on oikeuden mukaan epäuskottava.

Lapset olivat kertoneet yhdenmukaisen ja yksityiskohtaisen tarinan sekä esitutkinnassa että oikeudessa, mutta myös sosiaalityöntekijöille. Asiassa ei oikeuden päätöksen mukaan tullut ilmi yhtäkään sellaista seikkaa, joka heikentäisi lasten kertomuksia.

Päätöksen mukaan isän toiminta on ollut toistuvaa. Teko on erityisen rangaistava siksi, että kyseessä ovat lapset ja hän on ollut lasten ainut huoltaja.

Vuosi ehdollista ja korvauksia

Oikeusistuimen päätöksen mukaan isä on toiminut vastuuttomasti, sillä hänen olisi vanhemman ominaisuudessa pitänyt pitää huolta alaikäisistä lapsistaan.

Isä tuomittiin vuoden ehdolliseen vankeuteen ja 60 tunnin yhdyskuntapalveluun. Ehdollinen tuomio voidaan määrätä pantavaksi täytäntöön, jos tuomittu tekee koeajan aikana rikoksen. Koeaika päättyy 30.9.2017.

Lisäksi hän joutuu maksamaan tyttärelleen 700 euroa ja pojalleen 500 euroa kivusta ja särystä. Kärsimyksestä tuomittu joutuu maksamaan tyttärelle 2000 euroa ja pojalle 1500 euroa. Heitteillepanosta aiheutuneesta kärsimyksestä isä joutuu maksamaan kummallekin 1200 euroa.

Tuomittu joutuu maksamaan tyttärelle myös 1200 eurosta vapaudenriistosta.

Tuomiosta kertoi ensimmäisenä MTV.